**ခြေလျင်/ခြေမြန်တပ်ရင်း** (အင်္ဂလိပ်: Light Infantry Regiment) ဆိုသည်မှာ တပ်မတော်(ကြည်း)၏ *ပင်မတိုက်ခိုက်ရေးတပ်ရင်း* ဖြစ်သည်။ ခြေမြန်တပ်ရင်း (**ခမရ**) များသည် လွတ်လပ်ရေးရပြီးချိန်ကစ၍ စတင်ဖွဲ့စည်းခဲ့သော တပ်မတော်(ကြည်း)၏ မူလတိုက်ခိုက်ရေးတပ်ရင်းများ ဖြစ်ကြသည်။ ခြေလျင်တပ်ရင်း (**ခလရ**) များမှာမူ ၁၉၉၀ ခုနှစ်နောက်ပိုင်း၌ မူလခြေမြန်တပ်ရင်းများကို ဖွဲ့စည်းပုံပိုမိုကျစ်လျစ်စေရန်သော်လည်းကောင်း၊ မြူတနီ(ခေါ်)တပ်တွင်းပုန်ကန်မှုများကို တားဆီးနိုင်ရန်သော်လည်းကောင်း၊ ရာထူးနေရာများပိုမိုကျယ်ပြန့်လာစေရန်သော်လည်းကောင်း ခြေမြန်တပ်ရင်းများမှ အင်အားထုတ်နုတ်၍ ခြေလျင်တပ်ရင်းများကို ဖွဲ့စည်းခဲ့သည်။

ခြေလျင်/ခြေမြန်တပ်ရင်းများကို အမှတ်စဉ်များဖြင့်သာ အမည်ပေးလေ့ရှိသည် (ဥပမာ - အမှတ်(၁)ခြေလျင်တပ်ရင်း၊ အမှတ်(၁)ခြေမြန်တပ်ရင်း)။ ခြေလျင်/ခြေမြန်တပ်ရင်းများ၏ တံဆိပ်များမှာ တစ်ခုနှင့်တစ်ခုမတူညီကြဘဲ စတုဂံ၊ တြိဂံ၊ စက်ဝိုင်း၊ ဗဟုဂံပုံပေါ်တွင် တပ်ရင်းအမှတ်စဉ်ကို ရေးဆွဲထားသော တံဆိပ်များကို အသုံးပြုကြသည်။ ထိုတံဆိပ်များကို လက်မောင်း၌ မတပ်ဆင်ကြသော်လည်း စစ်ထွက်သည့်အခါတွင် ထိုတပ်ရင်းတံဆိပ်ပါသည့် ကျောပတ်အဝတ်စကို လည်ပင်းအနောက်၌ ဝတ်ဆင်ကြသည်။ ထိုသို့ဝတ်ဆင်ထားခြင်းမှာ တပ်ရင်းတစ်ရင်းနှင့်တစ်ရင်း စစ်မြေပြင်တွင် မရောထွေးစေရန်ဖြစ်သည်။

ဖွဲ့စည်းပုံစနစ်
---------------

ခြေလျင်/ခြေမြန်တပ်ရင်းတစ်ရင်းကို တပ်ရင်းမှူးအဖြစ် *ဒုတိယဗိုလ်မှူးကြီး (Lieutenant Colonel)* တစ်ဦးက ကွပ်ကဲပြီး ဒုတိယတပ်ရင်းမှူးအဖြစ် *ဗိုလ်မှူး (Major)* တစ်ဦးက ကွပ်ကဲ၍ တပ်ရင်းကို အောက်ပါအတိုင်းဖွဲ့စည်းသည်-

* ဌာနချုပ်တပ်ခွဲ(တပ်ရင်းရုံး)
	+ စစ်ဘက်ရေးရာလုံခြုံရေးတပ်စု
	+ ဆေးတပ်စု
	+ ဆက်သွယ်ရေးတပ်စု
	+ စက်လက်တပ်စု
	+ အကူပစ်လက်နက်ကြီးတပ်စု
	+ မော်တော်ယာဉ်တပ်စု
* တိုက်ခိုက်ရေးတပ်ခွဲ(၄)ခွဲ

### ဌာနချုပ်တပ်ခွဲ(တပ်ရင်းရုံး)

ဌာနချုပ်တပ်ခွဲ (အင်္ဂလိပ်: Headquarters Company) သည် တပ်ရင်းရုံးတွင် အခြေစိုက်၍ ခြေလျင်/ခြေမြန်တပ်ရင်း၏ စစ်ရေး(A)၊ စစ်ထောက်(Q)၊ လေ့ကျင့်ရေး(MT) အစရှိသော စစ်ဦးစီးတာဝန်ဆိုင်ရာတို့ကိုဆောင်ရွက်ရပြီး *ဗိုလ်မှူး (Major)* တစ်ဦးက ဌာနချုပ်တပ်ခွဲမှူးအဖြစ် ဦးစီးသည်။

#### စစ်ဘက်ရေးရာလုံခြုံရေးတပ်စု

စစ်ဘက်ရေးရာလုံခြုံရေးတပ်စု (အင်္ဂလိပ်: Intelligence Platoon) သည် ခြေလျင်/ခြေမြန်တပ်ရင်း၏ တပ်ရင်းအဆင့် ထောက်လှမ်းရေးအစိတ်အပိုင်းဖြစ်သည်။ ယင်းတပ်စုသည် ရန်သူ့သတင်းရယူခြင်း၊ တပ်တွင်းသတင်းရယူခြင်း၊ နယ်မြေသတင်းစုဆောင်းခြင်းနှင့် တပ်တွင်းလုံခြုံရေး အစရှိသည်တို့ကို ဆောင်ရွက်ရပြီး *ဗိုလ်ကြီး* (Captain) တစ်ဦးက စစ်ဘက်ရေးရာလုံခြုံရေးအရာရှိအဖြစ် ဦးစီးသည်။

#### ဆေးတပ်စု

ဆေးတပ်စု (အင်္ဂလိပ်: Medical Platoon) သည် ခြေလျင်/ခြေမြန်တပ်ရင်း၏ တပ်တွင်းကုသရေးတပ်ဖွဲ့ဖြစ်ပြီး စစ်ဆရာဝန်၊ စစ်သူနာပြုအစရှိသော ဆေးဝန်ထမ်းများ ပါဝင်သည်။ ဆက်သွယ်ရေးတပ်စုကို *ဗိုလ်ကြီး* (Captain) တစ်ဦးက ဆေးမှူးအဖြစ် ဦးစီးသည်။

#### ဆက်သွယ်ရေးတပ်စု

ဆက်သွယ်ရေးတပ်စု (အင်္ဂလိပ်: Signal Platoon) သည် ခြေလျင်/ခြေမြန်တပ်ရင်း၏ ဆက်သွယ်ရေးဆိုင်ရာလုပ်ငန်းများဖြစ်သော ဖက်စ်၊ ကြေးနန်း၊ ရေဒီယိုဆက်သွယ်ရေး၊ ဟော့လိုင်းဆက်သွယ်ရေး၊ တပ်တွင်းဆက်သွယ်ရေး၊ တပ်အချင်းချင်းသတင်းဖြန့်ဝေခြင်း အစရှိသည်တို့ကို ဆောင်ရွက်ရသည်။ ဆက်သွယ်ရေးတပ်စုကို *ဗိုလ်* (Lieutenant) တစ်ဦးက ဦးစီးသည်။

#### စက်လက်တပ်စု

စက်လက်တပ်စု (အင်္ဂလိပ်: Machine Gun Platoon) တွင် ခြေလျင်/ခြေမြန်တပ်ရင်းတွင် BA-64၊ MA-12၊ MA-2 ကဲ့သို့ အပေါ့စားစက်သေနတ်များ၊ 50MG ကဲ့သို့ စက်သေနတ်များပါဝင်ပြီး စစ်မြေပြင်တွင် ခြေလျင်တပ်ခွဲများနှင့် ပူးပေါင်းတိုက်ခိုက်သည်။ စက်လက်တပ်စုကို *ဗိုလ် (Lieutenant)* တစ်ဦးက ကွပ်ကဲသည်။

#### အကူပစ်လက်နက်ကြီးတပ်စု

အကူပစ်လက်နက်ကြီးတပ်စု (အင်္ဂလိပ်: Recoilless Gun Platoon) တွင် MA-14၊ MA-84 ကဲ့သို့ နောက်ကန်အားမဲ့ပစ်ကူပေးလက်နက်ကြီးများပါဝင်ပြီး ရန်သူ့ခံစစ်များကိုဖြိုဖျက်ရာတွင်သော်လည်းကောင်း၊ ရန်သူ့ယာဉ်များကိုဖျက်စီးရန်သော်လည်းကောင်း၊ လက်နက်ကြီးပစ်ကူပေးရန်သော်လည်းကောင်း ခြေလျင်တပ်ခွဲများနှင့် ပူးပေါင်းတိုက်ခိုက်သည်။ အကူပစ်လက်နက်ကြီးတပ်စုကို *ဗိုလ် (Lieutenant)* တစ်ဦးက ကွပ်ကဲသည်။

#### မော်တော်ယာဉ်တပ်စု

မော်တော်ယာဉ်တပ်စု (အင်္ဂလိပ်: Motor Platoon) တွင် သယ်ယူပို့ဆောင်ရေးဆိုင်ရာ မော်တော်ယာဉ်များပါဝင်ကြသည်။ *ဗိုလ်ကြီး* အဆင့်ထက်မနိမ့်သော အရာရှိများကိုထုတ်ပေးသည့် Tata Xenon GS 800၊ Zhongxing Grand Tiger ကဲ့သို့ Double Cab Pickup ကားများ၊ စစ်အင်အားသယ်ယူပို့ဆောင်ရာတွင်သုံးသည့် Sinotruk၊ FAW အစရှိသော Truck ကားများ၊ ၎င်းတို့ကိုမောင်းနှင်သော ယာဉ်မောင်းများဖြင့် ဖွဲ့စည်းထားပြီး *ဗိုလ် (Lieutenant)* တစ်ဦးက ကွပ်ကဲသည်။

### တိုက်ခိုက်ရေးတပ်ခွဲ(၄)ခွဲ

တိုက်ခိုက်ရေးတပ်ခွဲ (အင်္ဂလိပ်: Infantry Company) များသည် ခြေလျင်/ခြေမြန်တပ်ရင်း၏ တိုက်ခိုက်ရေးအင်အားများဖြစ်သည်။ တိုက်ခိုက်ရေးတပ်ခွဲ (၁) ခွဲလျှင် တိုက်ခိုက်ရေးတပ်စု (၃) ပါဝင်ပြီး တိုက်ခိုက်ရေးတပ်စု (၃) စုလျှင် တိုက်ခိုက်ရေးတပ်စိတ် (၃) စိတ်ဖြင့် ဖွဲ့စည်းထားသည်။ တပ်စိတ်တစ်စိတ်လျှင် အင်အား (၁၀) ဦး၊ တပ်စုတစ်စုလျှင် အင်အား (၃၁) ဦး၊ တပ်ခွဲတစ်ခွဲလျှင် အင်အား (၉၅) ဦးရှိသည်။ တိုက်ခိုက်ရေးတပ်ခွဲကို *ဗိုလ်ကြီး (Captain)* တစ်ဦးက တပ်ခွဲမှူးအဖြစ်ကွပ်ကဲသည်။

ဖွဲ့စည်းပုံအင်အား
-----------------

ခြေလျင်/ခြေမြန်တပ်ရင်းဖွဲ့စည်းပုံ ကဖ/၇၀-ဆ/၂၀၀၁ အရ ခြေလျင်/ခြေမြန်တပ်ရင်းတစ်ရင်း၏ ဖွဲ့စည်းပုံအင်အားမှာ အောက်ပါအတိုင်းဖြစ်သည်-

| အရာရှိ | အခြားအဆင့် | စုစုပေါင်း |
| --- | --- | --- |
| ဒုတိယ
ဗိုလ်မှူးကြီး | ဗိုလ်မှူး | ဗိုလ်ကြီး | ဗိုလ်/
ဒုတိယဗိုလ် | ပေါင်း | အရာခံဗိုလ် | ဒုတိယ
အရာခံဗိုလ် | တပ်ခွဲ
တပ်ကြပ်ကြီး | တပ်ကြပ်ကြီး/
စာရေး | တပ်ကြပ်ကြီး | တပ်ကြပ် | ဒုတိယ
တပ်ကြပ် | တပ်သား | ပေါင်း |
| ၁ | ၂ | ၈ | ၂၀ | ၃၁ | ၂ | ၉ | ၆ | ၁၁ | ၃၃ | ၇၃ | ၆၀ | ၆၃၂ | ၈၂၆ | ၈၅၇ |

တည်ဆောက်ပုံ
-----------

ခြေလျင်/ခြေမြန်တပ်ရင်းများကို ဧကပေါင်းများစွာကျယ်သည့် မြေတွင်ဆောက်လုပ်ထားကြပြီး များသောအားဖြင့် လူနေနည်းပါးသည့်နေရာများတွင် တည်ဆောက်ထားသည်။ တပ်ရင်းကို ပတ်ပတ်လည် အုတ်တံတိုင်းဖြင့်ကာထားကာ အရှေ့နှင့် အနောက်ဟူ၍ ဂိတ်ပေါက်နှစ်ပေါက်သာဖွင့်ထားသည်။ တပ်ရင်းဝင်းထဲတွင် တပ်ရင်းရုံး၊ ဗဟိုကင်း၊ စစ်တန်းလျားများအပြင် အရာရှိများ၊ စစ်တပ်မိသားစုဝင်များနေထိုင်ရန် အဆောင်များ၊ အရာရှိရိပ်သာများ ထားရှိထားသည်။ ထို့အပြင် တပ်ရင်းတစ်ရင်းနှင့်တစ်ရင်း မတူညီစွာ တပ်ရင်းရန်ပုံငွေရရှိစေမည့် မွေးမြူရေး၊ စိုက်ပျိုးရေး အစရှိသော လုပ်ငန်းများလည်း ရှိသည်။ တပ်ရင်းရုံးတွင် တပ်ရင်းမှူး၊ ဒုတပ်ရင်းမှူး အစရှိသော အရာရှိများ၏ ရုံးခန်းများ၊ စစ်ရေး/စစ်ထောက်/လေ့ကျင့်ရေးအစရှိသော ဦးစီးဆိုင်ရာ ရုံးခန်းများ၊ အခြားလက်ရုံး/ဝန်ထမ်းများ၏ ရုံးများပါဝင်သည်။ ဗဟိုကင်းအစုတွင် တပ်လုံခြုံရေးနှင့်ဆိုင်သည့် စခန်းရုံး၊ အချုပ်တိုက်၊ ခဲယမ်းတိုက်၊ လက်နက်တိုက် အစရှိသည်တို့ပါဝင်သည်။ စစ်တန်းလျားတွင် လူပျိုတပ်ဖွဲ့ဝင်များ နေထိုင်ရသည့် တစ်ဆောင်လျှင် လူဆယ်ဂဏန်းဆန့်သော အဆောင်များရှိသည်။ အိမ်ထောင်သည်တပ်ဖွဲ့ဝင်များအတွက်မူ အိမ်ထောင်သည်လိုင်းခန်းများ ဆောက်လုပ်ပေးထားသည်။ အရာရှိများနှင့် အရာရှိမိသားစုများနေထိုင်ရန်အတွက် အရာရှိရိပ်သာကိုလည်း သီးသန့်ထားရှိသည်။

ကိုးကား
-------



| * ရှု
* ပြော
* ပြင်
 တပ်မတော် (ကြည်း) |
| --- |
| ဦးဆောင်သူများ | 

|  |  |
| --- | --- |
|  တပ်မတော် | 
* ဗိုလ်ချုပ်မှူးကြီး မင်းအောင်လှိုင်
* ဒုတိယဗိုလ်ချုပ်မှူးကြီး စိုးဝင်း

 |
| တပ်မတော် (ကြည်း) | 
* စစ်ဦးစီးအရာရှိချုပ်(ကြည်း)
* စစ်ဦးစီး(ဗိုလ်ချုပ်)(ကြည်း)

 |

 |  |
| ဌာနကြီးများ | 
* ကာကွယ်ရေးဝန်ကြီးဌာန
* ဗဟိုမှတ်ပုံတင်ရုံး

 |
| စစ်ဆင်ရေးအထူးအဖွဲ့များ | 
* ၁
* ၂
* ၃
* ၄
* ၅
* ၆

 |
|  တိုင်းစစ်ဌာနချုပ်များ | 
* မပခ
* ရမခ
* ရလခ
* ရပခ
* ရတခ
* တပခ
* နတခ
* နပခ
* နမခ
* လပခ
* နပတ
* ရကတ
* တသခ
* ကရခ

 |
|  ဒေသကွပ်ကဲမှုစစ်ဌာနချုပ်များ | 
* ကလေး
* စစ်တွေ
* တနိုင်း
* ပြည်
* လောက်ကိုင်
* လွိုင်ကော်

 |
| ခြေမြန်တပ်မဌာနချုပ်များ | 
* ၁၁
* ၂၂
* ၃၃
* ၄၄
* ၅၅
* ၆၆
* ၇၇
* ၈၈
* ၉၉
* ၁ဝ၁

 |
| စစ်ဆင်ရေးကွပ်ကဲမှုဌာနချုပ်များ | 
* ၁
* ၂
* ၅
* ၆
* ၇
* ၈
* ၉
* ၁၀
* ၁၂
* ၁၃
* ၁၄
* ၁၅
* ၁၇
* ၁၈
* ၁၉
* ၂၀
* ၂၁

 |
| လေကြောင်းရန်ကာကွယ်ရေးစစ်ဆင်ရေးကွပ်ကဲမှုဌာနချုပ်များ | 
* ၁
* ၂
* ၃
* ၄
* ၅
* ၇
* ၈
* ၉

 |
| အမြောက်စခန်းကွပ်ကဲမှုဌာနချုပ်များ | 
* ၅၀၅
* ၆၀၆
* ၇၀၇
* ၈၀၈
* ၉၀၁
* ၉၀၂
* ၉၀၃
* ၉၀၄
* ၉၀၅
* ၉၀၉

 |
| ခြေလျင်တပ်မဟာများ | 
* ၃
* ၄
* ၁၆

 |
| လေကြောင်းရန်ကာကွယ်ရေးတပ်ရင်းများ | 
* ၃၀၁၉
* ၃၀၃၁
* ၃၀၃၉

 |
| အမြောက်တပ်ရင်းများ | 
* ၃၁၁
* ၃၁၂
* ၃၁၃
* ၃၁၄
* ၃၁၅
* ၃၁၆
* ၃၁၇
* ၃၁၈
* ၃၅၀
* ၃၇၂

 |
| ခြေလျင်တပ်ရင်းများ | 
* ၄
* ၇၆
* ၇၈

 |
| ခြေမြန်တပ်ရင်းများ | 
* ၁၁
* ၁၁၆
* ၃၄၄
* ၃၅၆
* ၄၄၀
* ၅၅၀

 |
| ထောက်ပံ့နှင့် ပို့ဆောင်ရေးတပ်ရင်းများ | 
* ၁၂၁
* ၂၂၂
* ၃၂၃
* ၆၂၆

 |
|  တပ်မတော် (ကြည်း) •  တပ်မတော် (ရေ) •  တပ်မတော် (လေ) •  ကမ်းခြေစောင့်တပ်ဖွဲ့ •  လေကြောင်းရန်ကာကွယ်ရေး |